CELEX: 32012R1077
Language: el
Date: 2012-11-16 00:00:00
Title: Κανονισμός (ΕΕ) αριθ. 1077/2012 της Επιτροπής, της 16ης Νοεμβρίου 2012 , σχετικά με κοινή μέθοδο ασφάλειας για την εποπτεία από τις εθνικές αρχές ασφαλείας μετά την έκδοση πιστοποιητικού ασφαλείας ή έγκρισης ασφάλειας  Κείμενο που παρουσιάζει ενδιαφέρον για τον ΕΟΧ

17.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 320/3
            
         ΚΑΝΟΝΙΣΜΌΣ (ΕΕ) αριθ. 1077/2012 ΤΗΣ ΕΠΙΤΡΟΠΉΣ
   της 16ης Νοεμβρίου 2012
   σχετικά με κοινή μέθοδο ασφάλειας για την εποπτεία από τις εθνικές αρχές ασφαλείας μετά την έκδοση πιστοποιητικού ασφαλείας ή έγκρισης ασφάλειας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής, καθώς και με την πιστοποίηση ασφάλειας (1), και ιδίως το άρθρο 6,
   Εκτιμώντας τα ακόλουθα:
   
               (1)
            
            
               Ένας από τους σκοπούς της οδηγίας 2004/49/ΕΚ είναι να βελτιωθεί η πρόσβαση στην αγορά των υπηρεσιών σιδηροδρομικών μεταφορών με τον καθορισμό κοινών αρχών για τη διαχείριση, τη ρύθμιση και την εποπτεία της ασφάλειας των σιδηροδρόμων. Στην οδηγία 2004/49/ΕΚ προβλέπεται επίσης ίση μεταχείριση όλων των σιδηροδρομικών επιχειρήσεων με την εφαρμογή σε όλη την Ευρωπαϊκή Ένωση των ίδιων απαιτήσεων για την πιστοποίηση της ασφάλειας.
            
         
               (2)
            
            
               Στις 5 Οκτωβρίου 2009 η Επιτροπή εξέδωσε εντολή προς τον Ευρωπαϊκό Οργανισμό Σιδηροδρόμων («ο Οργανισμός») σύμφωνα με την οδηγία 2004/49/ΕΚ να καταρτίσει σχέδιο κοινής μεθόδου ασφάλειας (ΚΜΑ) για την εποπτεία από τις εθνικές αρχές ασφαλείας μετά την έκδοση πιστοποιητικού ασφαλείας ή έγκρισης ασφάλειας σιδηροδρομικών επιχειρήσεων και διαχειριστών υποδομής. Ο Οργανισμός υπέβαλε στην Επιτροπή τη σύστασή του για την ΚΜΑ, την οποία υποστήριξε με έκθεση εκτίμησης επιπτώσεων, σύμφωνα με την εντολή της Επιτροπής. Ο παρών κανονισμός βασίζεται στη σύσταση του Οργανισμού.
            
         
               (3)
            
            
               Στον κανονισμό (ΕΕ) 1158/2010 της Επιτροπής, της 9ης Δεκεμβρίου 2010, περί κοινής μεθόδου ασφάλειας για την αξιολόγηση της συμμόρφωσης προς τις απαιτήσεις απόκτησης πιστοποιητικών σιδηροδρομικής ασφάλειας (2), καθορίζεται μέθοδος για την αξιολόγηση της συμμόρφωσης με τις απαιτήσεις για τη χορήγηση των πιστοποιητικών ασφαλείας, τα οποία πρέπει να εκδίδονται με βάση το άρθρο 10 παράγραφος 2 στοιχεία α) και β) της οδηγίας 2004/49/ΕΚ.Ο κανονισμός αυτός καθορίζει τα κριτήρια με βάση τα οποία οι εθνικές αρχές ασφαλείας πρέπει να διενεργούν αξιολόγησή, περιγράφει τις διαδικασίες που πρέπει να ακολουθούν και θέτει τις θεμελιώδεις αρχές που πρέπει να τηρούν κατά την άσκηση των εποπτικών καθηκόντων τους μετά την έκδοση πιστοποιητικού ασφαλείας όπως ορίζει ο κανονισμός αυτός.
            
         
               (4)
            
            
               Ο κανονισμός (ΕΕ) 1169/2010 της Επιτροπής, της 10ης Δεκεμβρίου 2010, περί κοινής μεθόδου ασφάλειας για την αξιολόγηση της συμμόρφωσης προς τις απαιτήσεις απόκτησης έγκρισης σιδηροδρομικής ασφάλειας (3) περιέχει όλες τις εναρμονισμένες απαιτήσεις και μεθόδους αξιολόγησης με βάση τις οποίες όλες οι εθνικές αρχές ασφαλείας μπορούν να χορηγούν σε διαχειριστή υποδομής έγκριση ασφάλειας βάσει του άρθρου 11 της οδηγίας 2004/49/ΕΚ, η οποία να καλύπτει την καταλληλότητα του συστήματος διαχείρισης της ασφάλειας εν γένει και κάθε ειδική έγκριση δικτύου. Ο κανονισμός αυτός καθορίζει επίσης τα κριτήρια με βάση τα οποία οι εθνικές αρχές ασφαλείας πρέπει να διενεργούν αξιολόγησή, περιγράφει τις διαδικασίες που πρέπει να ακολουθούν και θέτει τις θεμελιώδεις αρχές που πρέπει να τηρούν κατά την άσκηση των εποπτικών καθηκόντων τους, μετά την έκδοση πιστοποιητικού ασφαλείας όπως ορίζει ο κανονισμός αυτός.
            
         
               (5)
            
            
               Μετά την έκδοση πιστοποιητικού ασφαλείας ή έγκρισης ασφάλειας, η εθνική αρχή ασφαλείας πρέπει να προβεί σε ρυθμίσεις προκειμένου να ελέγχει εάν κατά τη λειτουργία επιτυγχάνονται τα αποτελέσματα που προδιαγράφονται στην αίτηση χορήγησης πιστοποιητικού ασφαλείας ή έγκρισης ασφάλειας και εάν τηρούνται σε συνεχή βάση όλες οι αναγκαίες απαιτήσεις, όπως απαιτείται βάσει του άρθρου 16 παράγραφος 2 στοιχείο ε) και του άρθρου 17 παράγραφος 2 της οδηγίας 2004/49/ΕΚ.
            
         
               (6)
            
            
               Για να είναι σε θέση να επιτελεί το καθήκον της βάσει του άρθρου 16 παράγραφος 2 στοιχείο στ) της οδηγίας 2004/49/ΕΚ, η εθνική αρχή ασφαλείας πρέπει επίσης να κρίνει, βασιζόμενη στις εποπτικές της δραστηριότητες, την αποτελεσματικότητα του ρυθμιστικού πλαισίου ασφαλείας. Ως «εποπτεία» νοούνται οι ρυθμίσεις που θεσπίζει η εθνική αρχή ασφαλείας για να παρακολουθεί τις επιδόσεις ασφαλείας μετά τη χορήγηση πιστοποιητικού ασφαλείας ή έγκρισης ασφαλείας.
            
         
               (7)
            
            
               Κατά την εποπτεία σιδηροδρομικής επιχείρησης, η εθνική αρχή ασφαλείας πρέπει να εφαρμόζει τις θεμελιώδεις αρχές για την άσκηση εθνικής εποπτείας της ασφάλειας —αναλογικότητα, συνοχή, στόχευση, διαφάνεια, λογοδοσία και συνεργασία— τις οποίες καθορίζει ο κανονισμός (ΕΕ) αριθ. 1158/2010 και ο κανονισμός (ΕΕ) αριθ. 1169/2010. Ωστόσο, για τις θεμελιώδεις αρχές χρειάζεται επίσης πλαίσιο και διαδικασία για την πρακτική εφαρμογή στις καθημερινές δραστηριότητες των εθνικών αρχών ασφαλείας. Ο κείμενος κανονισμός θα εξασφαλίσει στις εθνικές αρχές ασφαλείας το αναγκαίο πλαίσιο και διαδικασία και, ταυτόχρονα, θα ενισχύσει την αμοιβαία εμπιστοσύνη στην πρακτική και τη λήψη των αποφάσεων τους κατά την άσκηση των εποπτικών δραστηριοτήτων τους.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 27 παράγραφος 1 της οδηγίας 2004/49/ΕΚ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Με τον παρόντα κανονισμό καθιερώνεται κοινή μέθοδος ασφάλειας (ΚΜΑ) για την εποπτεία των επιδόσεων ασφαλείας μετά την έκδοση πιστοποιητικού ασφαλείας σε σιδηροδρομικές επιχειρήσεις ή έγκρισης ασφάλειας σε διαχειριστές υποδομής, που αναφέρονται στο παράρτημα IV του κανονισμού (ΕΕ) αριθ. 1158/2010 και στο παράρτημα III του κανονισμού (ΕΕ) αριθ. 1169/2010, αντίστοιχα.
   2.   Οι εθνικές αρχές ασφαλείας εφαρμόζουν την κοινή μέθοδο ασφάλειας για να επιτηρούν τη συμμόρφωση σιδηροδρομικής επιχείρησης ή διαχειριστή υποδομής προς τη νομική υποχρέωση να χρησιμοποιεί σύστημα διαχείρισης της ασφάλειας, ώστε να εξασφαλίζεται ο έλεγχος όλων των κινδύνων που σχετίζονται με τις δραστηριότητές τους, καθώς και ο έλεγχος της παροχής συντήρησης και υλικού και της χρήσης εργολαβιών και, εφόσον χρειάζεται, να ελέγχουν την εφαρμογή του κανονισμού (ΕΕ) αριθ. 1078 /2012 της Επιτροπής, της 16ης Νοεμβρίου 2012, περί κοινής μεθόδου ασφάλειας για την παρακολούθηση που πρέπει να εκτελούν, μετά την παραλαβή πιστοποιητικού ασφαλείας ή έγκρισης ασφάλειας, οι σιδηροδρομικές επιχειρήσεις, οι διαχειριστές υποδομών και οι υπεύθυνοι για τη συντήρηση φορείς (4).
   3.   Οι εθνικές αρχές ασφαλείας χρησιμοποιούν τον παρόντα κανονισμό για να ασκούν τις εποπτικές δραστηριότητές τους με βάση το άρθρο 16 παράγραφος 2 στοιχείο στ) της οδηγίας 2004/49/ΕΚ και για να συμβουλεύουν τα κράτη μέλη όσον αφορά την αποτελεσματικότητα του ρυθμιστικού πλαισίου ασφαλείας.
   Άρθρο 2
   Ορισμοί
   Για τους σκοπούς του παρόντος κανονισμού, η «εποπτεία» έχει την έννοια που ορίζεται στο άρθρο 2 του κανονισμού του κανονισμού (ΕΕ) αριθ. 1158/2010 και στο άρθρο 2 του κανονισμού (ΕΕ) αριθ. 1169/2010.
   Άρθρο 3
   Στρατηγική και σχέδιο(-α) εποπτείας
   1.   Η εθνική αρχή ασφαλείας καταστρώνει και εφαρμόζει στρατηγική και σχέδιο(α) εποπτείας, όπου περιγράφονται οι στόχοι των δραστηριοτήτων της και καθορίζονται οι προτεραιότητες της εποπτείας της, όπως ορίζεται στο παράρτημα.
   2.   Η εθνική αρχή ασφαλείας συλλέγει και αναλύει πληροφορίες από διάφορες πηγές. Αξιοποιεί τις συλλεγόμενες πληροφορίες και τα αποτελέσματα της εποπτείας για τους σκοπούς που καθορίζονται στο άρθρο 1.
   3.   Η εθνική αρχή ασφαλείας επανεξετάζει τακτικά τη στρατηγική και το σχέδιο ή τα σχέδια βασιζόμενη στην πείρα, αξιοποιώντας τις συλλεγόμενες πληροφορίες και τα αποτελέσματα της εποπτείας.
   Άρθρο 4
   Τεχνικές διεξαγωγής της εποπτείας
   1.   Η εθνική αρχή ασφαλείας υιοθετεί τεχνικές για τις εποπτικές της δραστηριότητες. Οι εν λόγω τεχνικές περιλαμβάνουν συνήθως συνεντεύξεις με άτομα σε διάφορα επίπεδα οργάνωσης, επανεξέταση εγγράφων και αρχείων σχετιζόμενων με το σύστημα διαχείρισης της ασφάλειας και εξέταση των αποτελεσμάτων του συστήματος διαχείρισης στην ασφάλεια που αναδεικνύονται από επιθεωρήσεις ή ανάλογες δραστηριότητες.
   2.   Η εθνική αρχή ασφαλείας εξασφαλίζει ότι στις εποπτικές της δραστηριότητες περιλαμβάνεται ο έλεγχος:
   
               α)
            
            
               της αποτελεσματικότητας του συστήματος διαχείρισης της ασφάλειας·
            
         
               β)
            
            
               της αποτελεσματικότητας ολόκληρων ή μεμονωμένων στοιχείων του συστήματος διαχείρισης της ασφάλειας, καθώς και των επιχειρησιακών δραστηριοτήτων.
            
         Άρθρο 5
   Δεσμοί μεταξύ αξιολόγησης και εποπτείας
   1.   Η εθνική αρχή ασφαλείας αξιοποιεί τις πληροφορίες που συγκεντρώνει κατά την αξιολόγηση του συστήματος διαχείρισης της ασφάλειας σιδηροδρομικής επιχείρησης ή διαχειριστή υποδομής, με σκοπό την εποπτεία της συνεχούς εφαρμογής του οικείου συστήματος διαχείρισης της ασφάλειας μετά την έκδοση πιστοποιητικού ασφαλείας ή έγκρισης ασφάλειας.
   2.   Η εθνική αρχή ασφαλείας αξιοποιεί επίσης τις πληροφορίες που συγκεντρώνει κατά την άσκηση των εποπτικών της δραστηριοτήτων, με σκοπό την εκ νέου αξιολόγηση συστήματος διαχείρισης της ασφάλειας σιδηροδρομικής επιχείρησης ή διαχειριστή υποδομής πριν την ανανέωση πιστοποιητικού ασφαλείας ή έγκρισης ασφάλειας.
   Άρθρο 6
   Επάρκεια προσώπων που συμμετέχουν σε εποπτικές δραστηριότητες
   Η εθνική αρχή ασφαλείας διαθέτει σύστημα το οποίο εξασφαλίζει ότι οι εποπτικές δραστηριότητες ασκούνται από πρόσωπα με ανάλογα προσόντα.
   Άρθρο 7
   Κριτήρια λήψης αποφάσεων
   1.   Η εθνική αρχή ασφαλείας καθορίζει και δημοσιεύει κριτήρια λήψης αποφάσεων σχετικά με τον τρόπο με τον οποίο παρακολουθεί, προάγει και, κατά περίπτωση, επιβάλλει τη συμμόρφωση με το ρυθμιστικό πλαίσιο ασφαλείας. Στα κριτήρια αυτά περιλαμβάνονται περιπτώσεις μη συμμόρφωσης που αφορούν τη συνεχή εφαρμογή συστήματος διαχείρισης της ασφάλειας από σιδηροδρομική επιχείρηση ή διαχειριστή υποδομής και το ρυθμιστικό πλαίσιο ασφαλείας.
   2.   Η εθνική αρχή ασφαλείας εγκρίνει και δημοσιεύει διαδικασία, με την οποία παρέχεται η δυνατότητα στις σιδηροδρομικές επιχειρήσεις και τους διαχειριστές υποδομών να υποβάλουν καταγγελία για αποφάσεις που λαμβάνονται κατά την άσκηση εποπτικών δραστηριοτήτων, με την επιφύλαξη της απαίτησης προσφυγής στη δικαιοσύνη κατά της εν λόγω απόφασης.
   Άρθρο 8
   Συντονισμός και συνεργασία
   1.   Οι εθνικές αρχές ασφαλείας οι οποίες συμμετέχουν στην εποπτεία σιδηροδρομικής επιχείρησης που δραστηριοποιείται σε περισσότερα του ενός κράτη μέλη συντονίζουν την άσκηση των εποπτικών τους καθηκόντων, ώστε να εξασφαλίζεται η αποτελεσματικότητα του συστήματος διαχείρισης της ασφάλειας της σιδηροδρομικής επιχείρησης και να καλύπτονται όλες οι σχετικές δραστηριότητες. Οι δραστηριότητες συντονισμού προϋποθέτουν συμφωνία επί των πληροφοριών που πρέπει να γνωστοποιούνται μεταξύ εθνικών αρχών ασφαλείας ώστε να εξασφαλίζεται κοινή προσέγγιση για την εποπτεία της αντίστοιχης επιχείρησης. Οι δραστηριότητες συντονισμού περιλαμβάνουν επίσης τη διάδοση πληροφοριών για τη στρατηγική και το σχέδιο ή σχέδια εποπτείας των οικείων εθνικών αρχών ασφαλείας, καθώς και τυχόν αποτελεσμάτων τους, ώστε να καθίσταται δυνατή κοινή προσέγγιση αντιμετώπισης των περιπτώσεων μη συμμόρφωσης.
   2.   Οι εθνικές αρχές ασφαλείας προβαίνουν σε ρυθμίσεις συνεργασίας με εθνικούς φορείς έρευνας, πιστοποίησης, με φορείς στους οποίους έχει ανατεθεί η συντήρηση και με άλλες αρμόδιες αρχές, ώστε να διαδίδονται οι πληροφορίες και να συντονίζουν την αντίδρασή τους σε περίπτωση μη συμμόρφωσης προς το ρυθμιστικό πλαίσιο ασφαλείας.
   Άρθρο 9
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 7 Ιουνίου 2013.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
      Βρυξέλλες, 16 Νοεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 164 της 30.4.2004, σ. 44.
   
      (2)  ΕΕ L 326 της 10.12.2010, σ. 11.
   
      (3)  ΕΕ L 327 της 11.12.2010, σ. 13.
   
      (4)  Βλέπε σελίδα 8 της παρούσας Επίσημης Εφημερίδας.
   
      ΠΑΡΑΡΤΗΜΑ
      
         Εποπτικές δραστηριότητες
      
      1.   Κατάστρωση στρατηγικής και σχεδίου(-ων) εποπτείας
      Η εθνική αρχή ασφαλείας:
      
                  α)
               
               
                  προσδιορίζει πεδία στοχευμένων εποπτικών δραστηριοτήτων·
               
            
                  β)
               
               
                  καταρτίζει σχέδιο ή σχέδια εποπτείας από τα οποία προκύπτει με ποιο τρόπο θα εφαρμόσει τη στρατηγική εποπτείας κατά τη διάρκεια του κύκλου ζωής έγκυρου πιστοποιητικού ασφαλείας/έγκρισης ασφαλείας·
               
            
                  γ)
               
               
                  προβαίνει σε αρχική εκτίμηση των απαιτούμενων πόρων για την υλοποίηση του(των) σχεδίου(ων) εποπτείας, βάσει των στοχευμένων εποπτικών δραστηριοτήτων·
               
            
                  δ)
               
               
                  διαθέτει πόρους για την υλοποίηση του (των) σχεδίου(-ων) εποπτείας·
               
            
                  ε)
               
               
                  αξιοποιεί δεδομένα/πληροφορίες από διάφορες πηγές, ως υπόβαθρο της στρατηγικής και του (των) σχεδίου(-ων) εποπτείας. Μεταξύ αυτών είναι και πληροφορίες που συλλέγονται κατά τη διάρκεια της αξιολόγησης συστημάτων διαχείρισης της ασφάλειας, αποτελέσματα προηγούμενων εποπτικών δραστηριοτήτων, πληροφορίες από εγκρίσεις για τη θέση σε λειτουργία υποσυστημάτων ή οχημάτων, από αναφορές/συστάσεις εθνικών φορέων έρευνας σχετικές με ατυχήματα, άλλες εκθέσεις ή δεδομένα ατυχημάτων/περιστατικών, οι ετήσιες εκθέσεις σιδηροδρομικής επιχείρησης ή διαχειριστή υποδομής προς την εθνική αρχή ασφαλείας, ετήσιες εκθέσεις συντήρησης από φορείς στους οποίους έχει ανατεθεί η συντήρηση, καταγγελίες πολιτών και άλλες σχετικές πηγές.
               
            2.   Κοινοποίηση της στρατηγικής και του (των) σχεδίου(-ων) εποπτείας
      Η εθνική αρχή ασφαλείας:
      
                  α)
               
               
                  κοινοποιεί τους γενικούς στόχους της στρατηγικής και συνολική εξήγηση του (των) σχεδίου(-ων) εποπτείας στις αντίστοιχες σιδηροδρομικές επιχειρήσεις ή διαχειριστές υποδομής και, εάν είναι σκόπιμο, ευρύτερα σε άλλους ενδιαφερόμενους·
               
            
                  β)
               
               
                  εξηγεί σε γενικές γραμμές στις αντίστοιχες σιδηροδρομικές επιχειρήσεις ή διαχειριστές υποδομής με ποιο τρόπο θα υλοποιεί(-ούν) το (τα) σχέδιο(-α) εποπτείας.
               
            3.   Υλοποίηση της στρατηγικής και του (των) σχεδίου(-ων) εποπτείας
      Η εθνική αρχή ασφαλείας:
      
                  α)
               
               
                  εκτελεί το (τα) σχέδιο(-α) εποπτείας, κατά τα προβλεπόμενα·
               
            
                  β)
               
               
                  προβαίνει σε κατάλληλες ενέργειες για την αντιμετώπιση των περιπτώσεων μη συμμόρφωσης, στις οποίες συγκαταλέγεται και τυχόν έκδοση επείγουσας προειδοποίησης ασφαλείας, εάν είναι αναγκαίο·
               
            
                  γ)
               
               
                  αξιολογεί πόσο ορθά κατάρτισε και υλοποίησε μια σιδηροδρομική επιχείρηση ή διαχειριστής υποδομής σχέδιο(-α) εποπτείας για την αντιμετώπιση περίπτωσης μη συμμόρφωσης που διαπίστωσε η εθνική αρχή ασφαλείας, εντός καθορισμένης χρονικής περιόδου.
               
            4.   Αποτελέσματα σχεδίου(-ων) εποπτείας
      Η εθνική αρχή ασφαλείας
      
                  α)
               
               
                  γνωστοποιεί τα πορίσματα στην αντίστοιχη σιδηροδρομική επιχείρηση ή διαχειριστή υποδομής σχετικά με την αποτελεσματικότητα του οικείου συστήματος διαχείρισης της ασφάλειας ως προς επιδόσεις ασφαλείας, καθώς και τα πεδία μη συμμόρφωσης που διαπιστώθηκαν από πλευράς της σιδηροδρομικής επιχείρησης ή του διαχειριστή υποδομής·
               
            
                  β)
               
               
                  έχει συνολική εικόνα των επιδόσεων ασφαλείας κάθε σιδηροδρομικής επιχείρησης ή διαχειριστή υποδομής που δραστηριοποιείται στο οικείο κράτος μέλος·
               
            
                  γ)
               
               
                  δημοσιεύει και κοινοποιεί στους ενδιαφερόμενους τις απόψεις της σχετικά με τις γενικές επιδόσεις ασφαλείας στο κράτος μέλος·
               
            
                  δ)
               
               
                  δημοσιεύει και κοινοποιεί στους ενδιαφερόμενους τις απόψεις της σχετικά με την αποτελεσματικότητα του ρυθμιστικού πλαισίου ασφαλείας.
               
            5.   Επανεξέταση των εποπτικών δραστηριοτήτων
      Με βάση την πείρα που αποκτά κατά την άσκηση των εποπτικών δραστηριοτήτων, η εθνική αρχή ασφαλείας σε τακτά χρονικά διαστήματα
      
                  α)
               
               
                  διεξάγει επανεξέταση του (των) σχεδίου(-ων) προκειμένου να ελέγξει την αρχική στοχευμένη δραστηριότητα, την αξιοποίηση δεδομένων/πληροφοριών από διάφορες πηγές, τα αποτελέσματα εποπτείας και εάν η διάθεση των πόρων ήταν η κατάλληλη, την αλλαγή των προτεραιοτήτων εφόσον είναι αναγκαίο·
               
            
                  β)
               
               
                  προβαίνει σε τυχόν αναγκαίες αλλαγές του (των) σχεδίου(-ων) όταν προβλέπεται να αναθεωρηθεί(-ούν) και εξετάζει τις επιπτώσεις των αλλαγών στη στρατηγική εποπτείας·
               
            
                  γ)
               
               
                  συνεισφέρει εφόσον χρειάζεται με τις απόψεις της και τις τυχόν προτάσεις της στο οικείο κράτος μέλος, για να αντιμετωπισθούν ενδεχόμενες ελλείψεις του ρυθμιστικού πλαισίου ασφαλείας.